Alexander Schlager

Alexander Schlager (s. 1. helmikuuta 1996 Salzburg) on itävaltalainen jalkapalloilija, pelipaikaltaan maalivahti. Hän on pituudeltaan 184-senttimetrinen. Hän edustaa Itävallan Bundesliigassa pelaavaa LASK Linziä.

Schlager on kotimaansa seurojen lisäksi pelannut kauden 2014–2015 lainalla saksalaisen RB Leipzigin junioreissa. Kesällä 2017 hän siirtyi Lieferingistä LASK:iin. Ensimmäiset kymmenen bundesliigaotteluaan hän pelasi kaudella 2015–2016 lainalla Grödigin joukkueessa. LASK:issa hän on pelannut kauden 2020–2021 loppuun mennessä 94 bundesliigaottelua. Eurooppa-liigassa hän on pelannut 16 ottelua.

Schlager pelasi useissa Itävallan nuorisomaajoukkueissa. Vuonna 2013 hän pelasi alle 17-vuotiaiden EM-kilpailuissa joukkueensa kaikki kolme ottelua, kuten myös saman ikäluokan MM-kilpailuissa. Alle 19-vuotiaiden EM-kilpailuissa 2015 hän pelasi kaksi ottelua. Alle 21-vuotiaiden EM-kilpailuissa 2019 hän pelasi kaikki kolme ottelua.

Schlager pelasi Itävallan A-maajoukkueessa ensimmäisen ottelunsa marraskuussa 2019 EM-karsinnassa Pohjois-Makedoniaa vastaan. Hän on pelannut kesäkuun 25. päivään 2021 mennessä kuusi A-maaottelua, joista kolme oli maaliskuussa 2021 pelattuja MM-karsintaotteluita.

Lähteet 

Itävaltalaiset jalkapallomaalivahdit
Vuonna 1996 syntyneet
Elävät henkilöt